ΠΡΟΣΘΕΤΟ ΠΡΩΤΟΚΟΛΛΟ

για την προσαρμογή των εμπορικών θεμάτων της συμφωνίας σταθεροποίησης και σύνδεσης μεταξύ των ευρωπαϊκών κοινοτήτων και των κρατών μελών τους, αφενός, και της Πρώην Γιουγκοσλαβικής Δημοκρατίας της Μακεδονίας, αφετέρου, ώστε να ληφθούν υπόψη τα αποτελέσματα των διαπραγματεύσεων μεταξύ των μερών σχετικά με την καθιέρωση αμοιβαίων προτιμησιακών παραχωρήσεων για ορισμένους οίνους, την αμοιβαία αναγνώριση, προστασία και έλεγχο των ονομασιών οινών καθώς και την αμοιβαία αναγνώριση, προστασία και έλεγχο των ονομασιών οινοπνευματωδών και αρωματισμένων ποτών

Η ΕΥΡΩΠΑΪΚΗ ΚΟΙΝΟΤΗΤΑ, καλούμενη στο εξής "Κοινότητα",

αφενός,

και,

Η ΠΡΩΗΝ ΓΙΟΥΓΚΟΣΛΑΒΙΚΗ ΔΗΜΟΚΡΑΤΙΑ ΤΗΣ ΜΑΚΕΔΟΝΙΑΣ, καλούμενη στο εξής "Πρώην Γιουγκοσλαβική Δημοκρατία της Μακεδονίας",

αφετέρου,

που στο εξής καλούνται "συμβαλλόμενα μέρη",

ΕΚΤΙΜΩΝΤΑΣ ότι η συμφωνία σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Πρώην Γιουγκοσλαβικής Δημοκρατίας της Μακεδονίας, αφετέρου, υπεγράφη με ανταλλαγή επιστολών στις 9 Απριλίου 2001 στο Λουξεμβούργο,

ΕΚΤΙΜΩΝΤΑΣ ότι το άρθρο 27 παράγραφος 4 της συμφωνίας σταθεροποίησης και σύνδεσης προβλέπει ότι απομένουν ακόμη να διεξαχθούν διαπραγματεύσεις σχετικά με συμφωνία για τους οίνους και τα οινοπνευματώδη,

ΕΚΤΙΜΩΝΤΑΣ ότι μία ενδιάμεση συμφωνία που εξασφαλίζει την ανάπτυξη εμπορικών σχέσεων μέσω της καθιέρωσης συμβατικής σχέσης και θέτει σε εφαρμογή τις διατάξεις της συμφωνίας σταθεροποίησης και σύνδεσης σχετικά με το εμπόριο και τα συνοδευτικά μέτρα, άρχισε να ισχύει την 1η Ιουνίου 2001. Το άρθρο 14 παράγραφος 4 της ενδιάμεσης συμφωνίας επαναλαμβάνει τη δέσμευση που έχει αναληφθεί για τη σύναψη ξεχωριστής συμφωνίας για τους οίνους και τα οινοπνευματώδη,

ΕΚΤΙΜΩΝΤΑΣ ότι, με τη βάση αυτή, τα συμβαλλόμενα μέρη διεξήγαγαν και περάτωσαν διαπραγματεύσεις,

ΕΚΤΙΜΩΝΤΑΣ ότι, προκειμένου να εξασφαλισθεί η συνοχή με τη γενική διαδικασία σταθεροποίησης, η συμφωνία οίνων και οινοπνευματωδών θα πρέπει να ενσωματωθεί στο πλαίσιο της συμφωνίας σταθεροποίησης και σύνδεσης υπό μορφήν πρωτοκόλλου,

ΕΚΤΙΜΩΝΤΑΣ ότι, το παρόν πρωτόκολλο για τους οίνους και τα οινοπνευματώδη θα πρέπει να αρχίσει να ισχύει την ίδια ημερομηνία με τη συμφωνία σταθεροποίησης και σύνδεσης,

ΕΚΤΙΜΩΝΤΑΣ ότι, για τον σκοπό αυτό, είναι αναγκαίο να τεθούν σε εφαρμογή, το συντομότερο δυνατόν, οι διατάξεις του παρόντος πρωτοκόλλου,

ΕΠΙΘΥΜΩΝΤΑΣ να βελτιώσουν τους όρους εμπορίας των οίνων, των οινοπνευματωδών και των αρωματισμένων ποτών στις αντίστοιχες αγορές τους, σύμφωνα με τις αρχές της ποιότητας, του αμοιβαίου συμφέροντος και της αμοιβαιότητας,

ΛΑΜΒΑΝΟΝΤΑΣ ΥΠΟΨΗ το συμφέρον και των δύο συμβαλλομένων μερών για την αμοιβαία προστασία και έλεγχο των ονομασιών των οίνων και των ονομασιών των οινοπνευματωδών και αρωματισμένων ποτών,

ΣΥΜΦΩΝΗΣΑΝ ΤΑ ΕΞΗΣ:

Άρθρο 1

Το παρόν πρωτόκολλο περιλαμβάνει τα ακόλουθα στοιχεία:

1. Συμφωνία για την καθιέρωση αμοιβαίων προτιμησιακών εμπορικών παραχωρήσεων για ορισμένους οίνους (παράρτημα Ι του παρόντος πρωτοκόλλου).

2. Συμφωνία για αμοιβαία αναγνώριση, προστασία και έλεγχο των ονομασιών των οίνων (παράρτημα ΙΙ του παρόντος πρωτοκόλλου),

3. Συμφωνία για αμοιβαία αναγνώριση, προστασία και έλεγχο των ονομασιών οινοπνευματωδών και αρωματισμένων ποτών (παράρτημα ΙΙΙ του παρόντος πρωτοκόλλου).

Οι κατάλογοι που αναφέρονται στο άρθρο 5 της συμφωνίας του σημείου 2 και στο άρθρο 5 της συμφωνίας του σημείου 3 θα καταρτισθούν σε μεταγενέστερο στάδιο και θα εγκριθούν σύμφωνα με τη διαδικασία που προβλέπεται στα άρθρα 13 και 14 των εν λόγω συμφωνιών, αντιστοίχως.

Άρθρο 2

Tο παρόν πρωτόκολλο και τα παραρτήματά του αποτελούν αναπόσπαστο μέρος της συμφωνίας σταθεροποίησης και σύνδεσης.

Άρθρο 3

Tο παρόν πρωτόκολλο εγκρίνεται από την Κοινότητα και την Πρώην Γιουγκοσλαβική Δημοκρατία της Μακεδονίας σύμφωνα με τις κατ' ιδίαν διαδικασίες τους. Tα συμβαλλόμενα μέρη λαμβάνουν τα αναγκαία μέτρα για την εφαρμογή του.

Tα συμβαλλόμενα μέρη γνωστοποιούν αμοιβαία την ολοκλήρωση των αντίστοιχων διαδικασιών σύμφωνα με το πρώτο εδάφιο του παρόντος άρθρου.

Άρθρο 4

Tο παρόν πρωτόκολλο τίθεται σε ισχύ την ίδια ημερομηνία με τη συμφωνία σταθεροποίησης και σύνδεσης.

Άρθρο 5

Το παρόν πρωτόκολλο συντάσσεται εις διπλούν σε κάθε μια από τις επίσημες γλώσσες των συμβαλλομένων μερών και όλα τα κείμενα είναι εξίσου αυθεντικά.